ଭୁବନେଶ୍ୱର, ଫେବ୍ରୁଆରୀ ୯(ଲୋକାଲ ୱାୟାର): ମୁଖ୍ୟ ଶାସନ ସଚିବ ସୁରେଶ ଚନ୍ଦ୍ର ମହାପାତ୍ରଙ୍କ ଅଧ୍ୟକ୍ଷତାରେ ବସିଥିବା ବୈଠକରେ ଆଜି ୧୨୪୨.୦୨ କୋଟିର ୮ଟି ପ୍ରସ୍ତାବକୁ ମଞ୍ଜୁରି ମିଳିଛି ।
ଏହା ଫଳରେ ୩୧୩୫ ନୂତନ ନିଯୁକ୍ତି ସୁଯୋଗ ସୃଷ୍ଟି ହେବ ବୋଲି କୁହାଯାଇଛି । ଏସବୁ ପ୍ରସ୍ତାବ ଗୁଡ଼ିକ ମଧ୍ୟରେ ଧାତବ ଏବଂ ଧାତବ ଡାଉନଷ୍ଟ୍ରିମ୍, ଆଇଟି ଏବଂ ଇଏସଡିଏମ୍, ବିନିର୍ମାଣ, ଲଜିଷ୍ଟିକ୍ସ ଏବଂ ପର୍ଯ୍ୟଟନ କ୍ଷେତ୍ର ରହିଛି ।
ପ୍ରସ୍ତାବ ମଧ୍ୟରେ ଏସଏଲଏମ୍ ପାଉଡର୍ସ ପ୍ରାଇଭେଟ୍ ଲିମିଟେଡ୍ ୬୭.୮୩ କୋଟିରେ ସୁନ୍ଦରଗଡ଼ ଜିଲ୍ଲାର କୁଲାଙ୍ଗରେ ୩୦,୦୦୦ ଏମଟିପିଏ ଅଟୋମାଇଜଡ ଆଇରନ୍ ପାଉଡର ପ୍ଲାଣ୍ଟ କରିବ ।
ଏଥିରେ ୪୩୦ରୁ ଅଧିକ ଲୋକଙ୍କୁ ନିଯୁକ୍ତି ମିଳିବ । ସୋଲାର ପ୍ୟାନେଲ, ଅତ୍ୟାଧୁନିକ ଷ୍ଟୋରେଜ୍ ବ୍ୟାଟେରି, ଶକ୍ତି ପରିଚାଳନା ଇଲେକ୍ଟ୍ରୋନିକ୍ସ ଉତ୍ପାଦ, ୟୁଏସବି ଡାଟା କେବୁଲ ଉତ୍ପାଦନ ପାଇଁ ଖୋର୍ଦ୍ଧାର ଇଏମସି ପାର୍କରେ ସୁର୍ୟା ଇଣ୍ଟରନ୍ୟାସନାଲ ୬୭.୫୦ କୋଟି ଟଙ୍କାରେ ଏକ କାରଖାନା କରିବ ।
ଏଥିରେ ୬୮୦ରୁ ଅଧିକ ଙ୍କୁ ନିଯୁକ୍ତି ମିଳିବ । ଖୋର୍ଦ୍ଧାରେ ବାର୍ଷିକ ୨୪,୦୦୦ ଟନ୍ ଉତ୍ପାଦନ କ୍ଷମତା ଥିବା ପିଇଟି ପର୍ଫମ୍ସ ଆଣ୍ଡ୍ କ୍ଲୋଜର ବିନିର୍ମାଣ ୟୁନିଟ ପାଇଁ ଓରିକନ୍ ଏଣ୍ଟରପ୍ରାଇଜେସ ଲିମିଟେଡ୍ ଖର୍ଚ୍ଚ କରିବ ୧୨୦ କୋଟି ।
ଏଥିରେ ୧୧୦ରୁ ଅଧିକ ଲୋକଙ୍କୁ ନିଯୁକ୍ତି ମିଳିବ । ସ୍ୱସ୍ତି ପ୍ରିମିୟମ ଲିମିଟେଡ୍ ପୁରୀରେ ୧୧୭ କୋଟି ଖର୍ଚ୍ଚରେ ଏକ ପଞ୍ଚତାରକା ରିସର୍ଟ କରିବା ସହ ଇଡେନ ରକ୍ ଭୁବନେଶ୍ୱରରେ ଏକ ୪ ତାରକା ହୋଟେଲର ବିକାଶ କରିବ ।
କଟକର ଟାଙ୍ଗି ଚୌଦ୍ୱାରରେ ଜଗନ୍ନାଥ ଇଣ୍ଡଷ୍ଟ୍ରିଆଲ ଆଣ୍ଡ୍ ଲଜିଷ୍ଟିକ୍ସ ପାର୍କସ ପ୍ରାଇଭେଟ୍ ଲିମିଟେଡ୍ ୧୪୦ କୋଟିରେ ଏକ ଲଜିଷ୍ଟିକ୍ସ ପାର୍କ କରିବ । ଯେଉଁଥିରେ ୧୧୦ରୁ ଅଧିକ ଲୋକଙ୍କୁ ନିଯୁକ୍ତି ମିଳିବ ।
ପୁରୀର କୃଷ୍ଣପ୍ରସାଦରେ ଆଇଆରଇଏଲ୍ ଇଡ୍କଲ୍ ଲିମିଟେଡ୍ ୪୬୦ କୋଟିରେ ହେଭି ବିଚ୍ ସ୍ୟାଣ୍ଡସ ପ୍ରୋଜେକ୍ଟର ବିକାଶ କରିବ । ଏଥିରେ ୮୦୦ରୁ ଊଦ୍ଧ୍ୱର୍ ଲୋକଙ୍କୁ ନିଯୁକ୍ତି ମିଳିବ ।
